Renosterstropery: Vier verdagtes gewondArgieffoto Vier verdagtes is onder polisiebewaking in ŉ KwaZulu-Natalse hospitaal nadat hulle in ŉ skietgeveg met die polisie en wildbewaarders van Ezemvelo Wildlife gewond is. Maj. Thulani Zwane, polisiewoordvoerder, het gesê wildbewaarders van Ezemvelo het Dinsdag in Umfolozipark op twee verdagte mans afgekom, wat ŉ vuurwapen en ŉ sak gedra het. “Toe die verdagtes die wildbewaarders sien aankom, het hulle hul sak laat val en gevlug. ŉ Renosterhoring was in die sak,” het Zwane gesê. Die polisie is van die voorval in kennis gestel en ŉ spesiale taakspan het begin om na die verdagtes te soek. Teen 22:00 het lede van die taakspan ŉ verdagte bakkie met vier insittendes in die omgewing opgespoor. “Die bestuurder is beveel om die bakkie te stop, waarna die insittendes skielik op die beamptes losgebrand het. Die beamptes het terug geskiet en al vier verdagtes gewond.” Die mans is in hegtenis geneem en is onder polisiebewaking na ŉ hospitaal geneem vir behandeling. Die polisie het op die renosterhoring, ŉ 9mm-pistool en ŉ jaggeweer beslag gelê. Sodra die verdagtes uit die hospitaal ontslaan word, sal hulle in die hof verskyn op aanklagte van die onwettige besit van ŉ renosterhoring, die onwettige besit van vuurwapens en ammunisie en poging tot moord.